RÅDETS RESOLUTION

af 28. juni 1999

om Fællesskabets forbrugerpolitik 1999-2001

(1999/C 206/01)

RÅDET FOR DEN EUROPÆISKE UNION,

som henviser til Kommissionens meddelelse om en handlingsplan for forbrugerpolitikken 1999-2001, og

som tager følgende i betragtning:

(1) Fællesskabet skal for at sikre et højt forbrugerbeskyttelsesniveau og fremme forbrugernes interesser bidrage til at beskytte forbrugernes sundhed, sikkerhed og økonomiske interesser samt fremme deres ret til information, oplysninger og til at organisere sig for at sikre deres interesser.

(2) Der skal tages forbrugerbeskyttelseshensyn ved udformningen og gennemførelsen af andre af Fællesskabets politikker og aktiviteter; den indbyrdes afhængighed mellem disse andre politikker og aktiviteter og de forbrugerpolitiske initiativer er stigende, hvilket også er tilfældet for den indbyrdes forbindelse mellem forbrugernes interesser og andre samfundsgruppers interesser.

(3) De resultater, der hidtil er opnået med Fællesskabets forbrugerpolitik, omfatter både vigtig lovgivning og politiske retningslinjer vedtaget af Rådet, som har bidraget betydeligt til et højt forbrugerbeskyttelsesniveau og til fremme af forbrugernes økonomiske og retlige interesser.

(4) Ifølge præambelen til Europa-Parlamentets og Rådets afgørelse nr. 283/1999/EF af 25. januar 1999 om etablering af en generel ramme for Fællesskabets aktiviteter til fordel for forbrugerne(1) er det nødvendigt at evaluere de resultater, der hidtil er opnået, og at udarbejde et program med en politisk prioritering for gennemførelsen af den generelle ramme, som omfatter en handlingsplan, og ifølge artikel 3 heri skal der være indbyrdes overensstemmelse mellem de fællesskabsaktiviteter og -projekter, der iværksættes under den generelle ramme, og de øvrige fællesskabsprogrammer og -initiativer, såsom de treårige handlingsprogrammer 1999-2001.

(5) Det Europæiske Råd fastslog på sit møde den 11.-12. december 1998 i Wien i forbindelse med det indre marked, at forbrugerbeskyttelse skal være en af Rådets fremtidige prioriteter.

(6) Fællesskabets forbrugerpolitik skal være i overensstemmelse med nærhedsprincippet og proportionalitetsprincippet ifølge artikel 5 i traktaten om oprettelse af Det Europæiske Fællesskab; Fællesskabets forbrugerpolitik bør støtte og supplere medlemsstaternes politik, og medlemsstaterne kan vedtage eller opretholde strengere bestemmelser, der skal være forenelige med traktaten, for at sikre fobrugerne et højere beskyttelsesniveau.

(7) De foranstaltninger, der skal træffes på fællesskabsplan for at opretholde eller skabe det nødvendige høje forbrugerbeskyttelsesniveau, skal vælges på grundlag af analysen af navnlig de mål, der skal nås, arten og rækkevidden af de emner, der skal omfattes, de potentielle omkostninger og fordele ved indsatsen eller en manglende indsats samt markedsudviklingen, således at der kan træffes de bedste valg mellem de forskellige løsninger med og uden lovgivning.

(8) Erhvervslivets selvregulering eller frivillige aftaler mellem forbrugerorganisationer og erhvervsliv kan under visse betingelser være et hensigtsmæssigt supplement eller i særlige tilfælde et alternativ til lovgivning, navnlig da de gør det muligt at reagere hurtigere på markedsudvikling. Sådan selvregulering eller sådanne aftaler skal opfylde målet om et højt forbrugerbeskyttelsesniveau, sikre forbrugernes ret til information og ikke begrænse konkurrencen. Korrekt håndhævelse og overvågning af selvregulering og frivillige aftaler er væsentlig for, at de er effektive, og hvis der ikke opnås selvregulering eller frivillige aftaler, kan det være nødvendigt at vedtage bindende regler.

(9) Hvad angår levnedsmiddelsikkerhed bør Rådets forbrugerpolitik forsat være ledet af erklæringen fra Det Europæiske Råd den 12.-13. december 1997 i Luxembourg, bl.a. vedrørende udbygningen af visse aspekter af Fællesskabets lovgivning, dens forenkling, behovet for effektivt og konsekvent at dække hele fødevareproduktionskæden samt optimere medlemsstaternes kontrol og styrke deres samarbejde med Kommissionen.

(10) Udvikling af europæiske standarder kan være til stor fordel for forbrugerne, især med hensyn til sundhed og sikkerhed. Der er i almindelighed enighed om, at forbrugerrepræsentanterne i højere grad skal deltage i standardiseringsprocessen og have tilstrækkelig adgang til den nødvendige ekspertise for at deltage fuldt ud i denne proces.

(11) Globaliseringen af markederne, varernes, tjenesternes og produktionsmetodernes hurtigt voksende kompleksitet og den hurtige udbredelse af informations- og kommunikationsteknologier giver forbrugerne klare fordele, men frembyder også potentielle risici og dermed udfordringer for Fællesskabets forbrugerpolitik og deres gennemførelse og håndhævelse.

(12) Denne udvikling kræver endnu bedre samarbejde og samordning mellem medlemsstaterne og Kommissionen, og at Fællesskabet spiller en mere dynamisk rolle i forsvaret af de europæiske forbrugeres interesser i de relevante internationale fora,

I. UDTRYKKER TILFREDSHED MED Kommissionens handlingsplan 1999-2001 og de analyserende overvejelser og den foreslåede indsats, der er indeholdt deri.

II. ANMODER KOMMISSIONEN OM

1. - at gennemføre sin handlingsplan for 1999-2001 under hensyn til Europa-Parlamentets og Rådets afgørelse nr. 283/1999/EF om etablering af en generel ramme for Fællesskabets aktiviteter til fordel for forbrugerne, særlig artikel 3, ifølge hvilken der skal der være indbyrdes overensstemmelse mellem de forskellige fællesskabsaktiviteter, -projekter, -programmer og -initiativer, samt de relevante politiske retningslinjer, som Rådet har vedtaget

- at lægge særlig vægt på følgende spørgsmål:

Sundhed og sikkerhed: økonomiske og retlige interesser

2. at lægge særlig vægt på revisionen af direktivet om produktsikkerhed i almindelighed og den dertil knyttede analyse af tjenesteydelsers sikkerhed samt på en opfølgning af Kommissionens grønbog om de generelle principper for Den Europæiske Unions levnedsmiddellovgivning og at udarbejde og forelægge et forslag til et horisontalt rammedirektiv om levnedsmiddellovgivning

3. i forbindelse med udarbejdelsen af forslag til retsakter og andre forbrugerrelaterede aktiviteter fremover i endnu højere grad at lade sig lede af forsigtighedsprincippet og opstille klare og effektive retningslinjer for anvendelsen af dette princip som en prioritet

4. at fortsætte sin aktive politik, der tager sigte på at opretholde markedsgennemsigtigheden og markedsligevægten af hensyn til forbrugerne, især for så vidt angår informationssamfundet, elektronisk handel, fjernsalg, finansielle tjenesteydelser og åbning for konkurrence for offentlige faciliteter; fortsat som en del af denne politik at arbejde for beskyttelse af forbrugernes retlige interesser, herunder navnlig let adgang til klageprocedurer under hensyn til punkt I.3 i Rådets resolution af 19. januar 1999 om forbrugerdimensionen i informationssamfundet(2)

5. i den forbindelse at tage Fællesskabets eksisterende forbrugerbeskyttelseslovgivning op til revision og foreslå nye bestemmelser, hvor det er hensigtsmæssigt

6. i den forbindelse at tage hensyn til særligt sårbare forbrugergrupper, hvor det er hensigtsmæssigt

Bedre muligheder for forbrugerne for at komme til orde

7. at bidrage til at styrke forbrugerorganisationer på europæisk og nationalt plan, bl.a. ved at formidle den bedste praksis og ved at styrke forbrugerrepræsentanternes rolle på fællesskabsplan

8. at undersøge, i hvilke spørgsmål og hvornår dialogen mellem forbrugerorganisationer og erhvervsliv skal fremmes; eventuelt at fremme frivillige aftaler mellem dem og holde medlemsstaterne orienteret herom

9. at bidrage til at forbedre effektiviteten af forbrugerrepræsentanters deltagelse i standardiseringsprocessen

Integration

10. at sikre, at der er fuld forståelse for, og at der bliver taget hensyn til kravet om forbrugerbeskyttelse ved fastlæggelsen og gennemførelsen af andre fællesskabspolitikker såsom udviklingen af bæredygtige forbrugsmønstre samt ved en eventuel revision af forbrugerrelateret lovgivning med henblik på at udarbejde en konsekvent og samlet forbrugerpolitik

Internationale forbindelser

11. i internationale bilaterale og multilaterale handelsforbindelser at tage større hensyn til forbrugerpolitiske krav vedrørende forbrugernes økonomiske og retlige interesser især for så vidt angår forbrugernes sundhed og sikkerhed

12. at sikre, at forbrugerpolitiske krav opfyldes i udvidelsesprocessen.

III. ANMODER KOMMISSIONEN OG MEDLEMSSTATERNE OM

13. at videreudvikle deres dialog om forbrugerpolitik med henblik på at øge effektiviteten af de forbrugerpolitiske foranstaltninger, de træffer, idet de, hvor det er hensigtsmæssigt, koordinerer hovedlinjerne i de nationale forbrugerpolitikker og/eller de særlige aktiviteter som led i disse politikker;

14. fortsat at forbedre udarbejdelsen og håndhævelsen af fællesskabslovgivningen, især ved bedre administrativt samarbejde og koordinering med og mellem de myndigheder i medlemsstaterne, der har ansvaret for udarbejdelsen og gennemførelsen af forbrugerlovgivningen, herunder f.eks. også inden for forskning, information, risikovurdering og markedstilsyn.

IV. ANMODER MEDLEMSSTATERNE OM

15. på nationalt plan, hvor det er hensigtsmæssigt, også at sikre, forbrugerbeskyttelseshensyn tilgodeses i andre relevante politikker

16. ved passende midler at styrke nationale forbrugerorganisationer og forbedre deres høring på nationalt plan

17. at bidrage til at muliggøre, at forbrugerrepræsentanter kan deltage effektivt i standardiseringsprocessen.

V. BEKRÆFTER IGEN, at det vil arbejde videre med en aktiv forbrugerpolitik på fællesskabsplan i overensstemmelse med ovennævnte retningslinjer, for at der også tages hensyn til forbrugerpolitiske krav i dets afgørelser om andre fællesskabspolitikker, og ER ENIGT OM, at det regelmæssigt vil vurdere de fremskridt, der er gjort i opfølgningen af denne resolution.

(1) EFT L 34 af 9.2.1999, s. 1.

(2) EFT C 23 af 28.1.1999, s. 1.